Broj: 711-I-1499-M-314/22-02-19

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Stipe Ursića, općinski načelnik Općine Brela,** za davanjem mišljenja Povjerenstva,na 177. sjednici održanoj dana 21. lipnja 2022.g. donosi sljedeće

**MIŠLJENJE**

**Na situaciju imenovanja predsjednika Općinskog vijeća Općine Brela u Nadzorni odbor trgovačkog društva Vodovod Makarska d.o.o. ne primjenjuju se odredbe ZSSI-a budući da predsjednik Općinskog vijeća nije obveznik navedenog Zakona.**

 Obrazloženje

Zahtjev za mišljenjem podnio je obveznik Stipe Ursić, općinski načelnik Općine Brela. U Povjerenstvu zahtjev je zaprimljen 15. lipnja 2022. pod poslovnim brojem 711-U-6101-M-314/22-01-4, povodom kojeg se vodi predmet broj M-314/22.

Člankom 3. stavkom 1. podstavkom 34. ZSSI-a propisano je da župani, gradonačelnici, općinski načelnici i njihovi zamjenici obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Stipe Ursić bio općinski načelnik Općine Brela u mandatu 2013.-2017.g., u mandatu 2017.-2021.g. te ponovno od 21. svibnja 2021.g. Slijedom navedenog, povodom obnašanja navedene dužnosti Stipe Ursić obvezan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit može li predsjednik Općinskog vijeća Općine Brela obavljati funkciju člana nadzornog odbora trgovačkog društva Vodovod Makarska d.o.o. koje je u suvlasništvu Općine Brela te ima li isti u tom slučaju pravo na novčanu naknadu.

Člankom 3. stavkom 1. i 2. propisano je tko se sve smatra obveznikom ZSSI-a.

 Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a, uz iznimku članka 4. ZSSI-a., na njih ne primjenjuju.

 Nadalje, Povjerenstvo ističe kako je člankom 78. Zakona o lokalnim izborima („Narodne novine“, broj 144/12, 121/16, 98/19, 42/20, 144/20, 37/21) propisano koje su nespojive dužnosti s obnašanjem dužnosti člana predstavničkog tijela te ističe da je za tumačenje i provedbu navedenog zakona nadležno Ministarstvo pravosuđa i uprave.

Stoga, Povjerenstvo ističe kako nije u njegovoj nadležnosti odlučivati može li predsjednik Općinskog vijeća biti član nadzornog odbora trgovačkog društva Vodovod Makarska d.o.o.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Stipe Ursić, elektronička dostava
2. Objava na internetskoj stranici Povjerenstva
3. Pismohrana